《秋日与客入西安门达观内苑望辽后妆楼作长句》
明代·刘天民

朝退过西苑，仙游历尚方。
彩云迷禁御，绮树隐萧墙。
玉圯联驰道，金铺锁洞房。
路看张锦遍，水识弃脂香。
傍岸兰生殿，连岩玉凿堂。
雕龙凄雾雨，碧瓦净烟霜。
观仄飞鳷鹊，楼高翥凤凰。
弋林通别馆，钓渚接回塘。
虎气腾深圈，鹰声出内坊。
露台嗟盛代，供帐陋前王。
万岁名山地，千秋置酒场。
参差围宝靥，左右烂貂珰。
负宠鱼相贯，希恩雁列行。
诙谐从曼倩，窈窕得毛嫱。
芍药翻新曲，芙蓉避靓妆。
风尘惊澒洞，花鸟辍辉光。
蜗篆封珠户，蛛丝络象床。
藤萝空冉冉，葭菼自苍苍。
北菼更新主，南薰鼓舜皇。
属车停警跸，贡使绝舟航。
岂独群工起，还令庶事康。
太平真有象，圣寿合无疆。
谒者秋容老，宫娃午梦凉。
只今怀短笔，讵用赋《长杨》。

作者简介：（1486—1541）山东历城人，字希尹，号函山。正德九年进士，授户部主事。以谏武宗南巡受廷杖，改吏部稽勋。嘉靖时又以谏大礼受廷杖，调寿州知州。官至四川按察司副使。十四年罢。工诗，晚年好为词曲。有《函山集》、《蛩吟集》等。